**RS-sak: Krav om gonioskopi for welsh springer spaniel før avl**

Raseråd for WSS i ASU er imot å innføre anbefaling om gonioskopi før avl på rasen.

Det foreligger ikke dokumentasjon som tilsier at dette er et problem som affiserer rasen i så stor grad at det forsvarer å innføre avlsrestriksjoner.

På generelt grunnlag vil vi advare mot å innføre avlsrestriksjoner med mindre det er et utbredt problem innen rasen og det representerer en sykdom eller tilstand som medfører alvorlige plager eller forkortet liv for affiserte indivder.

Det er ingen tvil om at grønn stær (glaukom) er en sykdom som oppfyller alvorlighetskriteriet mtp. lidelse hos affiserte individer.

Imidlertid foreligger ikke dokumentasjon for at forekomsten av denne sykdommen er utbredt innen rasen.

Gonioskopiundersøkelsen graderer øyets kammervinkel og eventuell utvikling av pektinatligamentdysplasi (lamina og fibrae latae).

Kunnskapsgrunnlaget for hva de ulike gradene har å si mht. risiko for utvikling av glaukom, er i utilstrekkelig grad kartlagt. Dermed vil det oppstå problemer med å gi råd om hva resultatene skal brukes til. Det vil ved alle tilstander, være stor sannsynlighet for at mange oppdrettere vil velge å benytte kun hunder som er helt uaffisert i avl. Selv om man ikke vet at å kombinere 2 individer som er affisert, men i mild grad, vil medføre økt risiko for sykdom. Dermed risikerer vi å innsnevre den tilgjengelige avlsbasen for rasen i vesentlig grad. Ikke minst vil det redusere utvalget av hannhunder, og det vil kunne få katastrofale følger mht. muligheter for å finne passende hannhunder å pare tispene med. Avlsbasen og genpoolen er allerede begrenset, og som klubb med forvaltningsansvar for rasen, må vi gjøre alt i vår makt for å unngå dette. Spesielt om det er på et sviktende grunnlag. I motsatt fall maler vi oss inn i et hjørne og det kan få uante konsekvenser med hensyn til utvikling av sykdommer.

Fra Norsk Selskap for Veterinær Oftalmologi står det blant annet: «det er ikke slik at alle hunder med unormale vinkler utvikler glaukom, heller ikke slik at en hund med normale vinkler med sikkerhet ikke utvikler glaukom. Flere faktorer er involvert i utvikling av arvelig glaukom, og vi kjenner ikke til alle de medvirkende faktorene.»

La oss nå se på resultatene fra øyelysing de siste 2 årene (perioden 01.01.2022 – 26.02.2024).

Det finnes totalt 69 øyelysingsresultater for rasen hvorav 14 er hunder som er lyst mer enn 1 gang og 1 hund er lyst 3 ganger, så øyelysingsresultater finnes for 53 unike individer i den aktuelle tidsperioden.

Når det gjelder gonioskopi, så finner vi 15 undersøkelser hvorav 1 hund er undersøkt 2 ganger, totalt 17 14? unike individer.

10 av undersøkelsene kommer ut som ikke affisert, 2 med mild affeksjon og 2 med uttalt affeksjon (hvorav den ene av disse var ikke affisert ved 1 tidligere undersøkelse).

Gjennomgående er nesten alle undersøkte hunder svært unge, de fleste kun mellom 1 og 2 år. Av de 4 affiserte individene, så er 3 av disse undersøkt etter 5 års alder (mens den fjerde var 1,5 år).

Det var altså ingen uttalte tilfeller. Vi har ingen informasjon om noen WSS har utviklet glaukom i den gjeldende tidsperioden. Vi har heller ikke inntrykk av at flere individer er blitt gonioskopert etter RS-vedtaket for 2 år siden.

La oss se på de 2 årene forut for denne perioden, altså tidsrommet 01.01.2020 – 31.12.2021.

Det ble da utført 75 øyelysninger hvorav 8 hunder var undersøkt 2 ganger, altså 67 unike individer i denne tidsperioden.

Når det gjelder gonioskopi spesielt, så var det 11 undersøkelser og her var det 3 affiserte hunder, samtlige uttalt grad og 1 av disse med glaukom. Hunden med glaukom var 10 år på diagnosetidspunktet, de 2 andre afffiserte var henholdsvis 5 ½ år og 2 år. I den aktuelle tidsperioden var det større spredning i alder blant de undersøkte hundene, enn for den neste 2-årsperioden.

Oppsummert, må vi kunne fastslå at det ikke har vært noen signifikant økning i antall undersøkte hunder etter RS-vedtaket for 2 år siden. Ei heller kan vi si noe om hvilken betydning et resultat med affisert status, har å si for fremtidig risiko for å utvikle glaukom.

Det vi med sikkerhet kan si, er at krav om gonioskopi-undersøkelse, vil medføre en innsnevring av avlsbasen og den genetiske variasjonen, som vår truede rase, har. Det har vi rett og slett ikke råd til ettersom tilstanden vi søker å bekjempe, i beste fall, ikke eksisterer som et problem for rasen, eller i verste fall, ikke er stort nok til å forsvare den prisen (mtp. tap av genetisk variasjon) som vi i så fall risikerer.

**Raseråd WSS (welsh springer spaniel)**

*Silje Lindseth Havstein*

*Malin Jevne*

*Stig Arne Kjellevold (leder)*